ไฟแนนเชียลไดเจสต์
KEST เครดิตดีขึ้น
18 ต.ค. 2554

KEST เครดิตดีขึ้น
บริษัท ฟิทช์ เรทติ้งส์ (ประเทศไทย) ประกาศปรับเพิ่มอันดับเครดิตภายในประเทศระยะยาวของบริษัทหลักทรัพย์ กิมเอ็ง (ประเทศไทย) หรือ KEST เป็น “AA” จาก “A” แนวโน้มอันดับเครดิตมีเสถียรภาพ สะท้อนถึงผลประโยชน์ที่เกิดจากการที่กลุ่มเมย์แบงก์ของมาเลเซียเข้ามาเป็นผู้ถือหุ้นใหญ่
VIBHA เทนเดอร์ฯ CMR
บริษัท โรงพยาบาลวิภาวดี (VIBHA) ประกาศจัดทำคำเสนอซื้อหลักทรัพย์บริษัท เชียงใหม่รามธุรกิจการแพทย์ (CMR) ในราคาหุ้นละ 46 บาท
PSL ได้สินเชื่อ 84.96 ล้านเหรียญ
บริษัท พรีเชียส ชิพปิ้ง (PSL) แจ้งว่า เมื่อวันที่ 14 ต.ค. 2554 บริษัทย่อยซึ่งจัดตั้งในประเทศสิงคโปร์เพื่อวัตถุประสงค์เฉพาะ 4 บริษัท (SPCs) ได้ลงนามในสัญญาเงินกู้จำนวน 84.96 ล้านเหรียญสหรัฐ กับธนาคาร ING Bank N.V. สาขาประเทศสิงคโปร์ และธนาคาร DnB NOR Bank ASA, สาขาประเทศสิงคโปร์
ทั้งนี้ บริษัทใช้ชำระในวงเงินสูงสุดไม่เกิน 80% ของมูลค่าการซื้อเรือขนส่งสินค้าเทกองซุปราแมกซ์ต่อใหม่ขนาดระวางบรรทุกลำละ 5.7 หมื่นเดดเวตตัน จำนวน 4 ลำ ซึ่งบริษัท SPCs ได้สั่งและต่อที่สาธารณรัฐประชาชนจีน
POWER ยืดรับชำระเงินค่าขายทรัพย์สิน
บริษัท เพาเวอร์พี (POWER) แจ้งว่า ผู้ซื้อทรัพย์สินของบริษัทได้ติดต่อขอเลื่อนชำระเงิน เนื่องจากได้รับผลกระทบจากเหตุการณ์น้ำท่วมทำให้มีความจำเป็นต้องจัดสรรเงินในการลงทุนต่างๆ ใหม่ โดยจะขอชำระเงินภายในไตรมาส 4 ปี 2554